b"\n_START_ARTICLE_\nIvan Jako\xc4\x8devi\xc4\x87\n_START_PARAGRAPH_\nIvan - Ivica Jako\xc4\x8devi\xc4\x87 (Subotica, 30. svibnja 1939. - Risan, 23. kolovoza 1987.), kazali\xc5\xa1ni glumac i kulturni djelatnik iz redova ba\xc4\x8dkih Hrvata. Pisao je ske\xc4\x8deve, komedije, radijske drame i humoreske._NEWLINE_Sin Laj\xc4\x8de i Klare ro\xc4\x91. Stanti\xc4\x87. U Subotici je zavr\xc5\xa1io osnovnu \xc5\xa1kolu i gimnaziju. Radio u drvari u Subotici. Nakon odslu\xc5\xbeenja vojnog roka 1961. amaterski se bavi glumom. Poha\xc4\x91a te\xc4\x8daj glume pri suboti\xc4\x8dkom Narodnom kazali\xc5\xa1tu kod Laj\xc4\x8de Lendvaija, Jelke i Milana Asi\xc4\x87a._NEWLINE_Glumio je u suboti\xc4\x8dkom kazali\xc5\xa1tu, pa Narodnom kazali\xc5\xa1tu u Leskovcu, Narodnom kazali\xc5\xa1tu u Vr\xc5\xa1cu pa opet u Subotici. Kao glumac igrao je sporedne uloge, a osobite je pozitivne kritike pobrao kad je glumio likove u pu\xc4\x8dkim komedijama Matije Poljakovi\xc4\x87a pisane na ikavici bunjeva\xc4\x8dkih Hrvata (\xc4\x8c'a Bonina razgala i druge). Jako\xc4\x8devi\xc4\x87 je tako\xc4\x91er pisao svoje vlastite kazali\xc5\xa1ne komade, od kojih se isti\xc4\x8de Albina mijana, komedija iz pu\xc4\x8dkog \xc5\xbeivota bunjeva\xc4\x8dkih Hrvata. Uprizorile su je amaterske kazali\xc5\xa1ne skupine (tavankutski KUD Matija Gubec, somborski Urbani \xc5\xa0okci) i profesionalne (Hrvatsko kazali\xc5\xa1te iz Pe\xc4\x8duha, pod imenom Albin bircuz). Drugi poznati Jako\xc4\x8devi\xc4\x87ev komad je radijska komedija Kaplari i papagaji. Bio je u uredni\xc5\xa1tvu \xc4\x8dasopisa Rukovet. Iznenada je umro na gostovanju suboti\xc4\x8dkog kazali\xc5\xa1ta na festivalu Grad teatra u Budvi._NEWLINE_Pokopan je na Kerskom groblju."